76. REDOVITO ZASJEDANJE BISKUPSKE KONFERENCIJE BIH
2019-07-16
U utorak i srijedu, 16. i 17. srpnja 2019. u prostorijama Biskupskog ordinarijata u Banjoj Luci, ulica Kralja Petra I. 80. bit će održano 76. redovito zasjedanje Biskupske konferencije Bosne i Hercegovine.
Zasjedanje će započeti u utorak, 16. srpnja u 9 sati pod predsjedanjem nadbiskupa metropolita vrhbosanskog kardinala Vinka Puljića, predsjednika BK BiH, a sudjelovat će svi članovi Biskupske konferencije BiH.
Na blagdan sv. Bonaventure, nebeskog zaštitnika banjolučke katedrale i biskupije u ponedjeljak, 15. srpnja u banjolučkoj katedrali sv. Bonaventure bit će Euharistijsko slavlje u 10 sati.
Prvog dana zasjedanja s biskupima će se susresti apostolski nuncij u Bosni i Hercegovini mons. Luigi Pezzuto. Na zasjedanju će također sudjelovat delegati Hrvatske i Slovenske biskupske konferencije mons. Milan Stipić. apostolski upravitelj Križevačke eparhije i mons. Stanislav Zore, nadbiskup ljubljanski i predsjednik Slovenske biskupske konferencije. Tijekom svoga zasjedanja biskupi će se, između ostaloga, osvrnuti na provedbu zaključaka s prošloga zasjedanja te saslušati godišnje izvješće o djelovanju Caritasa BiH. Posebnu pozornost posvetit će pastoralu obitelji.
Na kraju zasjedanja u srijedu, 17. srpnja u 12 sati u prostorijama Biskupskog ordinarijata u Banjoj Luci bit će održana konferencija za novinstvo na kojoj će o tijeku zasjedanja govoriti kardinal Puljić i biskup domaćin mons. Franjo Komarica.

KONFERENCIJA ZA NOVINSTVO NA KRAJU 76. REDOVITOG ZASJEDANJA BISKUPSKE KONFERENCIJE BIH
2019-07-17
Na kraju 76. redovitog zasjedanja Biskupske konferencije Bosne i Hercegovine u srijedu, 17. srpnja 2019. u 12 sati u prostorijama Biskupskog ordinarijata u Banjoj Luci bit će održana konferencija za novinstvo na kojoj će o tijeku zasjedanja govoriti kardinal Vinko Puljić, nadbiskup metropolit vrhbosanski i biskup domaćin mons. Franjo Komarica.
Zasjedanje će započeti u utorak, 16. srpnja u 9 sati pod predsjedanjem nadbiskupa metropolita vrhbosanskog kardinala Vinka Puljića, predsjednika BK BiH, a sudjelovat će svi članovi Biskupske konferencije BiH.
Na blagdan sv. Bonaventure, nebeskog zaštitnika banjolučke katedrale i biskupije u ponedjeljak, 15. srpnja u banjolučkoj katedrali sv. Bonaventure bit će Euharistijsko slavlje u 10 sati.
Prvog dana zasjedanja s biskupima će se susresti apostolski nuncij u Bosni i Hercegovini mons. Luigi Pezzuto. Na zasjedanju će također sudjelovat delegati Hrvatske i Slovenske biskupske konferencije mons. Milan Stipić. apostolski upravitelj Križevačke eparhije i mons. Stanislav Zore, nadbiskup ljubljanski i predsjednik Slovenske biskupske konferencije. Tijekom svoga zasjedanja biskupi će se, između ostaloga, osvrnuti na provedbu zaključaka s prošloga zasjedanja te saslušati godišnje izvješće o djelovanju Caritasa BiH. Posebnu pozornost posvetit će pastoralu obitelji.

OKRUGLI STOL U BOS. GRAHOVU NA TEMU „LJUDI KAO KLJUČ RAZVOJA LOKALNOG TURIZMA“
2019-07-19
Na okruglom stolu govorit će poznati hrvatski fotograf Šime Strikoman
U sklopu kulturno-vjerske manifestacije „Dani sv. Ilije proroka“ koja se ovaj tjedan održava u Bos. Grahovu, u petak 19. srpnja bit će održan okrugli stol na temu „Ljudi kao ključ razvoja lokalnog turizma“. Okrugli stol će se održati u prostorijama grahovske ispostave Zavoda za zdravstvenu zaštitu i osiguranje (Kninski put bb) s početkom u 15 sati.
Cilj okruglog stola je ukazati na prirodne ljepote i resurse grahovskog kraja te na njegove brojne neiskorištene turističke potencijale, što posebice dolazi do izražaja zbog blizine jadranske obale, te potaknuti lokalnu zajednicu na ceću svijest o tome.
Nakon pozdrava i obraćanja domaćina, na okruglom stolu će govoriti predsjednica Udruženja građanki iz Grahova Danka Zelić (Mogućnosti i prilike razvoja turizma u Grahovu – trenutno stanje), ugledni marketinški i turistički stručnjak iz Šibenika Petar Gardijan (Grahovo-dinarska turistička destinacija), poznati televizijski i filmski snimatelj i fotograf iz Vodica Šime Strikoman (Tri brenda Šime Strikomana – Terra croatica, Festival žudija i Milenijska fotografija), a ravnatelj Muzeja grada Šibenika Željko Krnević će sa svojom suprugom Karmen nastupiti sa svojom motivacijskom pričom.
Nakon svih izlaganja bit će mogućnost rasprave.
Glasoviti hrvatski fotograf Šime Strikoman za ovu je zgodu, kao turistički suvenir, izradio slagalice (puzzle) s motivima svoje 635. i 636. milenijske fotografije koje je napravio prošle godine u Koritima i Grahovu u sklopu „Dana sv. Ilije“.
UDJG
Bos. Grahovo je 17. srpnja 2019.

DAN MOLITVENOG SJEĆANJA NA MUČENIKE I ŽRTVE BANJOLUČKE BISKUPIJE
2019-07-27
U subotu, 27. srpnja, župa Drvar obilježit će „Dan molitvenog sjećanja na mučenike i žrtve Banjolučke biskupije“: Križni put u 10 sati predvodit će banjolučki župnik Žarko V. Ošap; sv. misu u 11 sati Apostolski nuncij mons. Luigi Pezzuto, koji će u 12.30 blagosloviti početak izgradnje župnog pastoralnog centra u Drvaru.

DVA LJETNA KAMPA U GRAHOVU - DJEČJI I S TALIJANIMA
2019-07-27 - 2019-08-04
U Bos. Grahovu su u tijeku dva ljetna kampa koja su započela 27. srpnja i trajat će tjedan dana, do 4. kolovoza.
Organizatori međunarodnog radnog kampa s grupom od 20-ak mladih volontera iz Italije su Udruženje građanki Grahovo i Dobrovoljno vatrogasno društvo Korita iz Bos. Grahova. Talijanski volonteri iz okolice Trevisa će s mladima iz Grahova tjedan dana provesti u radnim akcijama i druženju, a iskorisit će priliku za posjet prirodnim ljepotama i povijesnim znamenitostima grahovskog kraja i Hercegbosanske županije (Šatorsko jezero, divlji konji na Kruzima, Muzej i galerija na Gorici).
Zahvaljujući kontaktima predstavnika talijanskog Caritasa u BiH i Župe sv. Ilije proroka Bos. Grahovo, ova skupina volontera sa sjevera Italije već petu godinu za redom dolazi u Bos. Grahovo gdje organiziraju višednevne radne kampove pomažući rad Dječjeg dnevnog centra „Gnijezdo“ ali i socijalno ugrožene pojedince. Od ove godine njihova suradnja se proširila i na DVD Korita kojemu su pomogli u kupnji i opremanju objekta u kojemu će biti sjedište DVD-a i vatrogasni dom.
U isto vrijeme Župa sv. Ilije proroka Bos. Grahovo po drugi put organizira ljetni kamp za djecu uzrasta osnovne škole koji će okupiti 20-ak djece iz Grahova, Drvara i Knina. Djeca će biti smještena u šatorskom naselju postavljenom za tu zgodu u dvorištu župne crkve u Obljaju, a program – kojeg će voditi animatori – bit će duhovnog, radnog i zabavno-rekreativnog karaktera.
Djeca će se također družiti i s gostima iz Italije s kojima će ići i na zajedničke izlete.
Župa Grahovo – DVD Korita

DRUGI OBITELJSKI DAN NA KUPRESU
2019-07-28
U organizaciji Vijeća za obitelj Biskupske konferencije Bosne i Hercegovine i uz suorganizaciju župe Svete Obitelji u Kupresu i Udruge Kupreški kosci, u nedjelju, 28. srpnja 2019. bit će održan II. Obiteljski dan u Kupresu koji će započeti Misom uočnicom u subotu, 27. srpnja u 18 sati u župnoj crkvi Svete Obitelji.
Prema riječima župnika u Kupresu don Tomislava Mlakića, ovim Obiteljskim danom želi se skrenuti pozornost na važnost obitelji i očuvanja kršćanskih i obiteljskih vrijednosti u društvu. Predsjednik Udruge Kupreško kosci gospodin Matko Ćurković ističe da se ovim danom „ želi prezentirati bogatu prirodnu i kulturnu baštinu Kupresa kao iznimne turističke destinacije, koju posljednjih godina otkrivaju mnogobrojne obitelji iz cijele Europe, kako tijekom zimskih mjeseci kad uživaju na skijaškim stazama, tako i tijekom ljeta kad ovaj kraj predstavlja iznimnu oazu za odmor. Nakon, zasigurno najvećeg skupa u povijesti slikovite kupreške visoravni u ljeto 2017., kad je oboren Guinnesov rekord, okupljanja najviše osoba istog imena na jednom mjestu – 2.325 Ivana, vjerujem da će Obiteljski dan ove godine okupiti tisuće katoličkih hrvatskih obitelji“, rekao je gospodin Ćurković.
Želja je organizatora da Kupres, gdje temperature tijekom ljeta znaju biti niže i desetak stupnjeva nego u južnim nižim krajevima, postane mjesto ljetnog okupljanja i susreta hrvatskih katoličkih obitelji bez obzira gdje žive, kako bi kroz zajedništvo pridonosili očuvanju katoličkog i hrvatskog identiteta.
U subotu, 27. srpnja na uočnicu Dana obitelji, Svetu misu predvodit će predsjednik Vijeća za obitelj BK BiH, mons. Marko Semren, pomoćni biskup banjolučki. Nakon Svete mise etno skupina Čuvarice iz Rame priređuju koncert u Hrvatskom domu u Kupresu.
U nedjelju, 28. srpnja u 11 sati središnje Misno slavlje, u zajedništvu s drugim biskupima iz Bosne i Hercegovine, predvodit će predsjednik Biskupske konferencije BiH kardinal Vinko Puljić, nadbiskup metropolit vrhbosanski.
Organizatori, u suradnji s raseljenim Kuprešacima i prijateljima ovog kraja, pripremaju cjelodnevni program, uz mnoštvo kulturnih i zabavnih sadržaja te pozivaju sve obitelji da ovaj ljetni dan provedu na kupreškoj visoravni.
Župnik Mlakić podsjeća da je Kupres, nakon organiziranja manifestacije „1000 Ivana“ postao vijest u najutjecajnijim svjetskim medijima, a glas o gostoljubivosti, otvorenosti, ljepoti podneblja i posebnostima ovog kraja stigao je i u najudaljenije dijelove svijeta. Ne sumnja da će ovaj poziv s kupreške visoravni naići na dobar odaziv i kako će zadnji vikend u srpnju biti veliko zborovanje katoličkih hrvatskih obitelji na kupreškoj visoravni.

SV. KRISTOFOR, ZAŠTITNIKA VOZAČA - MISIJSKA AKCIJA MIVA BIH
2019-07-28
Iduća je nedjelje 17. kroz godinu, posljednja u mjesecu srpnju. Te ćemo se nedjelje mi u katedrali uključiti u misijsku akciju MIVA BiH. Ona se organizira uz spomendan sv. Kristofora, zaštitnika vozača. – Uz redovitu milostinju prikupit ćemo priloge za pomoć u nabavci prijevoznih sredstava za misionare u svijetu. Nije bitno da dadnemo puno nego da se svatko i s malim darom uključi u pomaganje misija.

SPOMEN GOSPE OD ANĐELA U BARLOVCIMA
2019-08-02
U petak, 2. kolovoza, spomen Gospe od Anđela – u Barlovcima se slavi kao drugi patron župe. Misu će tamo u 11 sati predvoditi fra Ivo Pavić, župnik u Šurkovcu.

KOMEMORACIJA U KRNJEUŠI U POVODU 78. OBLJETNICE STRADANJA ŽUPNIKA KREŠIMIRA BARIŠIĆA I VIŠE OD 240 HRVATA KATOLIKA
2019-08-10
U subotu, 10. kolovoza 2019. u 11 sati u Krnjeuši kod Bos. Petrovca bit će održana komemoracija za ubijenog krnjeuškog župnika don Krešimira Barišića i više od 240 katolika iz te uništene župe koji su stradali početkom kolovoza 1941.
Svetu misu u povodu 78. obljetnice njihova stradanja predvodit će banjolučki biskup mons. Franjo Komarica u 11 sati na starom katoličkom groblju „Kod križa“, uz regionalni put Vrtoče-Krnjeuša.
Nakon Mise bit će polaganje vijenaca i paljenje svijeća te molitva za sve žrtve u župi Krnjeuša.
Od 2015. na groblju u Krnjeuši održavaju se komemoracije stradalom župniku Barišiću i njegovim vjernicima, a 2017. g. – u povodu 125. obljetnice osnutka župe Krnjeuša – na groblju je blagoslovljen molitveni prostor s oltarom i križem na kojem se nalazi spomen-ploča s imenima rodova stradalih u toj župi u kolovozu 1941.
Po izbijanju četničkog ustanka u zapadnoj Bosni i istočnoj Lici na udaru ustanika se našla i župa Krnjeuša, između Bihaća i Bosanskog Petrovca. Pogrom u Krnjeuši dogodio se 9. i 10. kolovoza 1941. kada je zapaljena cijela župa koju je činilo dvadesetak sela i zaselaka, uključujući župnu crkvu i kuću.
Točan broj ubijenih stanovnika Hrvata nikad se nije utvrđen. Istraživanjima se došlo do preliminarne brojke od 240 ubijenih nedužnih civilnih osoba hrvatske nacionalnosti, od toga 72 žene i 49 djece do 12 godina starosti. Brojka od 240 osoba – koja nije konačna – odnosi se na uži dio župe i ne obuhvaća predjele koji su najviše stradali: južni dio župe oko Kulen Vakufa i Vrtoča s pripadajućim selima. Također, brojka ne obuhvaća poginule domobrane.
Među ubijenima je i krnjeuški župnik don Krešimir Barišić, zajedno s trojicom mladih sjemeništaraca, pripravnika za svećeničko zvanje, koji su zvjerski mučeni, ubijeni i bačeni u goruću župnu crkvu. Župa Krnjeuša je u kolovozu 1941. u potpunosti uništena tako da danas nema nikakva vidljiva traga njezina postojanja, osim devastiranog groblja “Križ” koje je uređeno i ograđeno prošlih godina.
Sličnu sudbinu posvemašnjeg uništenja tada su doživjele i susjedne katoličke župe u Bosanskom Petrovcu, Drvaru i Bos. Grahovu, te Borićevac, Srb, Donji Lapac i Udbina u susjednoj Lici, dok su župe Ključ i Glamoč desetkovane. Po svršetku II. svjetskog rata većini preživjelih stanovnika tih župa tadašnje komunističke vlasti nisu dopustile povratak na rodna ognjišta, a njihova imovina je u međuvremenu dobila nove vlasnike.
Zbog navedenih zločina, na širokom području zapadne Bosne i istočne Like, tada je uništen svaki trag hrvatske i katoličke nazočnosti, od rijeke Sane do obronaka Velebita i od Glamočkog polja preko Krbave do Ličke Plješivice.
Župa Drvar

PATRON ŽUPE MARIJA ZVIJEZDA - TRAPISTI
2019-08-15
U četvrtak, 15. kolovoza, svetkovinu Uznesenja BDM na nebo ili Veliku Gospu.
U Trapistima je ta svetkovina patron župe te će se tamo slaviti dvije sv. mise: rana u 8.00 i pučka u 10.30. – Trodnevnica u Trapistima za Veliku Gospu je u ponedjeljak, utorak i srijedu s misama u 18 sati, a prije misa prigoda za ispovijed.

REDOVNIČKI DAN 2019. U BOSNI I HERCEGOVINI
2019-08-24
Ovogodišnji Redovnički dan s temom “Redovnici i redovnice u misijskom poslanju” održati će se u subotu, 24. kolovoza 2019. u franjevačkom samostanu na Petrićevcu u Banjoj Luci. Predavanje će održat nadbiskup Henryk Hoser, apostolski vizitator za župu Međugorje, nekadašnji Predsjednik Papinskih misijskih djela.
Redovnički susret moderirat će ravnatelj KŠC-a „Don Bosco“ u Žepču don Milan Ivančević, SDB.
Program će započeti u 10 sati uvodnom molitvom, te pozdravom predsjednika Konferencije viših redovničkih poglavara i poglavarica Bosne i Hercegovine fra Miljenka Šteke. Na početku skupa prigodnu riječ uputit će delegat Biskupske konferencije Bosne i Hercegovine i gvardijan samostana fra Domagoj Šimić.
Nakon predavanja nadbiskupa Hosera uslijedit će rasprava i stanka te priprema za Euharistiju uz prigodu za sakrament pomirenja.
Nakon euharistijskog slavlja druženje redovnika i redovnica nastavit će se zajedničkim objedom uz razgovor i pjesmu.
U 14 sati, slijedi pohod banjolučkoj katedrali sv. Bonaventure i samostanu “Marija Zvijezda”, a zatim Skupština Konferencije VRPP BiH za njezine članove.
Oko 17 sati je zatvaranje XXII. redovničkog dana.
KVRPP BIH

SPOMEN SV. MAJKE TEREZIJE IZ KALKUTE
2019-09-05
U četvrtak, 5. rujna, Sestre Misionarke Ljubavi slave spomen sv. Majke Terezije iz Kalkute.

OTKAZANO PRIKAZIVANJE DOKUMENTARNOG FILMA
2019-09-21
PRIKAZIVANJE FILMA OTKAZANO.

SPOMENDAN SV. VINKA PAULSKOG, ZAŠTITNIK SESTRA MILOSRDNICA
2019-09-27
U petak, 27. rujna, spomen sv. Vinka Paulskog. Sv. je Vinko utemeljitelj i zaštitnik naših Sestra Milosrdnica. – One će u svojoj kućnoj kapelici slaviti sv. misu tog dana u 18. sati. – Preporučujem vam da se u molitvi sjetite duhovnih i materijalnih potreba Sestara Milosrdnica i da ujedno zahvalite Bogu za taj dar što su među nama.

SVJETSKI DAN SREDSTAVA DRUŠTVENIH KOMUNIKACIJA
2019-09-29
Iduća je nedjelja 29. rujna, blagdan sv. Mihaela, Gabrijela i Rafaela, arkanđela. Mi ćemo liturgijski slaviti 26. nedjelju kroz godinu i Svjetski dan sredstava društvenih komunikacija. U povodu toga dana Papa je uputio poruku u kojoj progovara o dobrim i lošim stranama povezivanja putem Interneta.

PATRON ŽUPE PRESNAČE - SV. TEREZIJE OD DJETETA ISUSA
2019-10-01
U utorak, 1. listopada, spomen sv. Terezije od Djeteta Isusa. – U Svetištu sv. Terezije u Presnačama tog je dana svetkovina. Biskup će Franjo predvoditi misno slavlje u 11 sati i otvoriti „Izvanredni misijski mjesec“, a u nedjelju, 27. listopada biskup će također u Presnačama s misom u 11 sati zatvoriti „misijski mjesec“.

PREDSTAVLJANJE KNJIGE MONS. ANTE ORLOVCA „ILJO“
2019-10-06
Iduća je nedjelja 27. kroz godinu. – U župnoj crkvi Pohoda BDM će te nedjelje nakon pučke mise biti kratko predstavljena knjiga mons. A. Orlovca „Iljo“. Vlč. Iljo Arlović bio je od 1976.-1982. kapelan u župi.

KLANJANJE PRED PRESVETIM OLTARSKIM SAKRAMENTOM
2019-10-07
Sestre Majke Terezija imat će u ponedjeljak, 7. listopada, u svojoj kućnoj kapelici klanjanje pred Presvetim Oltarskim Sakramentom od 8 do 19 sati. Sestre vas rado pozivaju, a možete im se pridružiti u bilo koje vrijeme.

HODOČAŠĆA VJERNIKA U MARIJU BISTRICU
2019-10-12
U subotu, 12. listopada 2019. je dan hodočašća vjernika iz naše i Vrhbosanske biskupije u Mariju Bistricu. – Cijena prijevoza po osobi je 25,00 KM. Polazak ispred katedrale u 4.30, a povratak oko 21,00 sat.

PREDSTAVU O FRA IVANU FRANI JUKIĆU
2019-10-18
U petak, 18. listopada, u Gradskom pozorištu Jazavac (Carice Milice 9 – u Mejdanu / Obilićevo) u 19 sati možete besplatno pogledati Predstavu o fra Ivanu Frani Jukiću, u izvedbi Franjevačke teologije Sarajevo.

SUSRET BROĆANSKOG I BANJOLUČKOG DEKANATA
2019-10-19
U subotu, 19. listopada doći će na Petrićevac vjernici sa svojim župnicima iz Broćanskog dekanata u posjet Banjolučkom dekanatu. Sv. misa u 11 sati, potom koncert i zajednički ručak za sve nazočne.

SVJETSKI DAN MISIJA (MISIJSKA NEDJELJA)
2019-10-20
Priopćenje Nacionalne uprave Papinskih misijskih djela Bosne i Hercegovine u prigodi Svjetskog dana misija koji se obilježava u pretposljednju nedjelju misijskog mjeseca listopada
U nedjelju, 20. listopada 2019. obilježava se Svjetski dan misija i Misijska nedjelja. Ovaj Svjetski dan misija ima posebnu težinu i značenje jer se događa u Izvanrednom misijskom mjesecu listopadu 2019. i Misijskoj godini koju su proglasili za cijelu Bosnu i Hercegovinu biskupi BK BiH. Za ovu posebnu prigodu Nacionalne uprave Papinskih misijskih djela Bosne i Hercegovine i Hrvatske pripremili su animacijske materijale: prigodnu knjižicu, plakat i popratni dopis. Sve materijale već smo proslijedili župama, vjeroučiteljima i važnijim ustanovama u BiH, kako bi im pomogli što kvalitetnije obilježiti ovaj Izvanredni misijski mjesec i pripremiti se za Svjetski dan misija.
Ovih dana poslali smo također svim župama, redovničkim i drugim ustanovama ponudu misijskih kalendara, naljepnica za blagoslov obitelji, različitih suvenira, devocionalija i tiskovina koje ima Misijska središnjica. Svi ovi materijali mogu pomoći u odgoju vjere i misijske svijesti.
Osjećaj za misije i širenje Radosne vijesti sastavni je dio naše vjere a evangelizacija i reevangelizacija, posebno u naše vrijeme, moraju koračati zajedno. Sveti papa Ivan Pavao II., koji je posebno govorio o potrebi nove evangelizacije, upozorava da nema dobre evangelizacije bez ponovne evangelizacije naroda koji su se udaljili od svojih kršćanskih korijena. Ovaj Izvanredni misijski mjesec i Misijska godina poziv su svima nama ispitati svoju vjeru te vidjeti temelji li se na osobi Isusa Krista raspetoga i uskrsloga koji želi da se svi ljudi po njemu spase. Izgradnja te vjere daje da u nama rasta i misijska svijest. Svjedoci smo da je katolička Crkva u progonu, da se događaju svakodnevna protjerivanja, prisile, mučenja i mučeničke smrti. Što Crkva u pojedinim dijelovima više trpi, to joj je naša duhovna i materijalna potpora potrebnija.
Surađujući s Nacionalnom upravom PMD BiH i Misijskom središnjicom vi izravno potpomažete braću i sestre u Kristu koji trpe i dajete svoj udio u širenju kraljevstva Božjega.
Sve spomenute animacijske misijske materijale, kalendare, naljepnice, suvenire, devocionalije i tiskovine možete pogledati i preuzeti s misijskog portala Nacionalne uprave PMD BIH.
PMD BiH

GODIŠNJI SUSRET PREDSJEDNIKA, NACIONALNIH I NAD/BISKUPIJSKIH RAVNATELJA CARITASA U BIH I U RH
2019-10-21
Svake godine održava se godišnji susret predsjednika, nacionalnih i nadbiskupijskih ravnatelja Caritasa u Bosni i Hercegovini i u Republici Hrvatskoj. Na prošlogodišnjem susretu u Sarajevu dogovoreno je da će ovogodišnji susret biti u Mostaru od ponedjeljka popodne, 21. listopada do četvrtka ujutro, 24. listopada 2019.
Na sastanku će sudjelovati dvojica predsjednika Caritasa: Caritasa BiH nadbiskup metropolit vrhbosanski kardinal Vinko Puljić i Hrvatskoga Caritasa, varaždinski biskup Josip Mrzljak, dvojica nacionalnih ravnatelja mons. Tomo Knežević i mons. Fabijan Svalina kao i ravnatelji nad/biskupijskih Caritasa u Bosni i Hercegovini i Republici Hrvatskoj. Dvojica nacionalnih ravnatelja pripremili su i usuglasili cjelokupni program sastanka. Domaćin ovogodišnjeg susreta bit će Caritas biskupija Mostar-Duvno i Trebinje-Mrkan, a susret će se održati u Caritasovom Duhovno-obrazovnom centru „EMAUS“ u Potocima kod Mostara.
Pripremljenim sadržajem Caritas biskupija Mostar-Duvno i Trebinje-Mrkan želi predstaviti život i karitativno djelovanje u svojim biskupijama. Uz euharistijska slavlja, obilazak crkvenih ustanova u Mostaru i u jednom dijelu ovih biskupija kao i nekoliko mjesta i ustanova važnih za djelovanje Caritasa ovih biskupija tijekom minuloga rata i poraća sve do današnjeg dana. Središnji je događaj zajednički sastanak u Duhovno-obrazovnom centru „Emaus“ u utorak prijepodne, 22. listopada s početkom u 9.30 sati.
Na sastanku će biti predstavljene novosti i poteškoće u radu Caritasa u BiH kao i stalna potpora Crkve u Republici Hrvatskoj koja preko Hrvatskog Caritasa i tradicionalne Akcije Tjedan solidarnosti pomaže Crkvi i ljudima u Bosni i Hercegovini. Osvrnut će se i na pitanje mogućeg uključivanje dijaspore u ovu akciju.
Prilika je ovo u Mostaru reći veliko hvala sunarodnjacima, predsjedniku Hrvatskog Caritasa, ravnateljima Caritasa u Republici Hrvatskoj čiji su Caritasi, posebno tijekom minuloga rata i poraća, pomagali i još uvijek pomažu potrebne u Bosni i Hercegovini.
Posebnu zahvalu zaslužuje dosadašnji predsjednik Hrvatskog Caritasa varaždinski biskup Mrzljak koji je pokazao širinu u obnašanju povjerene mu službe od biskupa Hrvatske biskupske konferencije prema Crkvi i ljudima u Bosni i Hercegovini.
Za vrijeme održavanja sastanka predsjednika i ravnatelja Caritasa u BiH i RH u utorak, 22. listopada od 9.30 do 13 sati, u istoj zgradi održavat će se i Forum o financiranju projekata iz sredstava Europske unije za djelatnike Caritasa u BiH i RH s ciljem jačanja zajedničke suradnje i pripreme projekata za ove fondove. Forum se održava u sklopu projekta Jačanja suradnje Caritasa BiH i Hrvatskog Caritasa, a koji sufinancira Središnji državni Ured Vlade Republike Hrvatske za Hrvate van Republike Hrvatske.
U ponedjeljak prijepodne, 21. listopada od 10 do 12.30 sati održat će se sjednica Upravnog vijeća Caritasa Bosne i Hercegovine, a popodne od 14 do 16 sati bit će susret Upravnog vijeća Caritasa Bosne i Hercegovine i nacionalnih Caritasa koji još uvijek djeluju u Bosni i Hercegovini: Caritas Italije, CRS, Caritas Švicarske i Caritas Belgije.
Svim zainteresiranim medijima daje se mogućnost u utorak, 22. listopada od 10.45 do 11.15 sati, u Duhovno pastoralnom centru „Emaus“ u Potocima kod Mostara, razgovarati s najodgovornijima za Caritase u Bosni i Hercegovini i u Republici Hrvatskoj o karitativnom poslanju i karitativnom djelovanju Katoličke crkve.
Sve informacije mogu se dobiti u Caritasu Bosne i Hercegovine, kontakt osoba je Gđica Sanja Horvat, +387 33 206-441 i +387 33 206-442, faks: +387 33 206-668, e-mail: s.horvat@caritas.ba
caritas.ba

XVIII. MOLITVENI DAN ZA DOMOVINU I XVI. HODOČAŠĆE ORUŽANIH I REDARSTVENIH SNAGA BIH NA BOBOVCU
2019-10-26
Osamnaesti Molitveni dan za Domovinu Vrhbosanske nadbiskupije i Šesnaesto Hodočašće na Bobovac katolika pripadnika Ministarstva obrane, Oružanih snaga BiH i redarstvenih snaga bit će upriličeni u subotu, 26. listopada 2019.
Misno slavlje na Bobovcu, koji se nalazi na području župe Kraljeva Sutjeska, bit će u 11 sati.
Program molitvenog pohoda, na kojemu se i ove godine očekuje velik broj vjernika, započet će okupljanjem u 9.30 sati kod rijeke Bukovice podno Bobovca, odakle će se u 9.45 sati organizirano, u molitvenoj procesiji, krenuti prema Bobovcu. Svi koji budu hodočastili na Bobovac mogu se pridružiti pripadnicima oružanih i redarstvenih snaga u molitvi krunice uspinjući se na Bobovac kao i na Misnom slavlju.
Po završetku molitvenoga pohoda, za sve sudionike će biti pripremljen i podijeljen vojnički grah.
Do Bobovca se najbrže dolazi preko Kaknja osobnim autima, kombijima i manjim autobusima. Za veće autobuse jedino je moguće preko Podlugova, Breze i Vareša. Od pomoći će, i jednim i drugim putom biti civilna i vojna policija kao i oznake smjera na putu.
Molitveni pohod Bobovcu pokrenuo je kardinal Puljić u znak sjećanja na dan smrti bosanske kraljice Katarine Kosača 25. listopada 1478. s ciljem ujedinjenja u molitvi za osobne potrebe, za vlastiti narod i domovinu Bosnu i Hercegovinu ali i za sve ljude i narode koji u njoj žive. U listopadu 2002. godine kardinal Puljić je uputio dopis župnim uredima i crkvenim institucijama u kojem, između ostalog, stoji: „Nekoliko zadnjih godina na obljetnicu smrti bosanske kraljice Katarine Kotromanić-Kosača redovito sam slavio Svetu misu na njezinom grobu u Rimu. Posavjetovavši se sa svojim suradnicima, odlučio sam da ubuduće na obljetnicu smrti kraljice Katarine molimo za ovu Zemlju – našu Domovinu u svim crkvama, a posebno ćemo to činiti na Bobovcu. U tom duhu određujem da dana 25. listopada u svim župnim zajednicama bude uzet obrazac Mise za Domovinu“, napisao je tom prigodom kardinal Puljić pozvavši svećenike, redovnike, redovnice i ostale vjernike da dođu na Bobovac te mole za domovinu Bosnu i Hercegovinu. Također je zamolio sve predstavnike vlasti i medija da ovom činu ne bude davana nikakva politička konotacija ističući kako želi da to bude isključivo vjernička molitva.
KTA

ZATVARANJE IZVANREDNOG MISIJSKOG MJESECA
2019-10-27
Iduća nedjelja je 30. kroz godinu. – Naš će biskup Franjo te nedjelje u Svetištu sv. Male Terezije u Presnačama slaviti svečanu sv. misu u 11 sati i zatvoriti „Izvanredni misijski mjesec“.

TISKOVNA KONFERENCIJA O 77. REDOVITOM ZASJEDANJU BISKUPSKE KONFERENCIJE BIH
2019-11-05
Na kraju 77. redovitog zasjedanja Biskupske konferencije Bosne i Hercegovine, bit će upriličena tiskovna konferencija koja će se održati u prostorijama Nadbiskupske rezidencije u Sarajevu (ulica Josipa Stadlera 13) u utorak, 5. studenog 2019. u 12 sati. O zasjedanju Biskupske konferencije BiH medijske djelatnike informirat će predsjednik i dopredsjednik BK BiH kardinal Vinko Puljić, nadbiskup metropolit vrhbosanski i mons. Tomo Vukšić, vojni biskup u BiH.
Mole se medijski djelatnici, koji planiraju doći na tiskovnu konferenciju, da vode računa o tome da ova konferencije neće biti održana u prostorijama Nadbiskupskog ordinarijata vrhbosanskog u ulici Kaptol 7, kao do sada, nego u prostorijama Nadbiskupske rezidencije koja se nalazi pokraj Svećeničkog doma Vrhbosanske nadbiskupije u ulici Josipa Stadlera 13.
Sve potrebne informacije mogu se dobiti u Tajništvu BK BiH na tel/fax. 033 66 68 67.
KTA
Sarajevo, 5. studeni 2019.

MANIFESTACIJA: KULTURNO-VJERSKA BAŠTINA HRVATA BIH - "VRATIMO NADU ZAVIČAJU"
2019-11-16 - 2019-11-17
Udruga „13 rujan“ Jajce, u suradnji sa Župom sv. Ivana Krstitelja Podmilačje, Župom Svete Marije Anđeoske, Sesvetska Sopnica, Udrugom „Vitezovi kraljevskog grada Jajca“; Udrugom „Prijatelji kraljevskog grada Jajca“, Zagreb, predsjedateljem Općinskog vijeća Jajce, gosp. Ivom Šimunovićem, Javnom ustanovom „Dom kulture Jajce“, Javnom ustanovom „Sport i rekreacija“ Jajce te Javnom ustanovom „Agencija za kulturno-povijesnu i prirodnu baštinu i razvoj turističkih potencijala grada Jajca“ organizira 16. i 17. studenoga 2019. u Jajcu, II. manifestaciju Kulturno-vjerska baština Hrvata Bosne i Hercegovine, pod geslom „Vratimo nadu zavičaju“ na koju su pozvana brojna kulturno-umjetnička društva iz Bosne i Hercegovine i Republike Hrvatske. Pokrovitelji su Središnju državni ured za Hrvate izvan RH i Hrvatska matica iseljenika
Prva manifestacija pod ovim geslom održana je prošle godine u Sesvetskoj Sopnici, Zagreb, uz bogati kulturno-umjetnički program zavičajnih klubova Hrvata iz Bosne i Hercegovine u Republici Hrvatskoj, te kulturno-umjetničkih društava iz Bosne i Hercegovine. Ove godine čast organiziranja manifestacije pripala je kraljevskom gradu Jajcu što će imati i posebnu simboliku jer se organizira upravo na 558. obljetnicu krunidbe posljednjeg bosanskog kralja Stjepana Tomaševića.

GODIŠNJICA SMRTI PRELATA KAZIMIRA VIŠATICKOG
2019-11-17
Iduća je nedjelja 33. kroz godinu. – U Gradiški će kard. Vinko Puljić u 17.oo sati slaviti misu povodom godišnjice smrti prelata Kazimira Višatickog (ubijen godine 2004.)

IZLOŽBA FOTOGRAFIJA - 50. OBLJETNICA POTRESA U BANJOJ LUCI
2019-11-26
Ove godine se navršava pola stoljeća od stravičnog potresa koji je pogodio grad Banja Luku i njenu okolicu. U samo dva dana potresa je bilo nekoliko, ali najjači je bio onaj posljednji koji se dogodio točno 27. listopada 1969. u 09:11 minuta po lokalnom vremenu.
Tim povodom samostan na Petrićevcu, koji je i sam pretrpio ogromnu štetu kako na prijašnjoj crkvi tako i na samoj zgradi samostana, organizira prigodnu izložbu fotografija tog nemilog događaja. Izložba će se održati 26. studenog s početkom u 18:00 h u prostorijama samostanske crkve na Petrićevcu. Ovo je prigoda da se kroz objektiv fotoaparata prisjetimo tih stravičnih prizora, ali i da se osvjedočimo kako se ljudskim naporima i zalaganjem može podići iz “pepela”. Dobro došli!
Info materijal:
– Plakat (.pdf)

VI. IZLOŽBA BOŽIĆNIH JASLICA - OPĆA GIMNAZIJA KŠC BANJA LUKA
2019-12-06 - 2019-12-20
I ove godine po šesti puta Opća gimnazija “Bl. Ivan Merz” organizira u Banjoj Luci izložbu Božićnih jaslica. Svi mogu donijeti svoje ručne radove jaslica a stručni će žiri odlučiti čije su jaslice među najljepšima i pri tome pobjednike nagraditi vrijednim novčanim nagradama. Sve detaljnije informacije imate na plakatu ispod.
Izvor: Samostan Petrićevac
